[{"text_idx": "#000000", "text": "Swyddogion cynllunio yn argymell ffordd osgoi i Lanbedr"}, {"text_idx": "#000001", "text": "Disgrifiad o\u2019r llun, Mae'r bont gul sydd yng nghanol y pentref yn peri problemau i gerbydau mawr"}, {"text_idx": "#000002", "text": "Mae swyddogion cynllunio Parc Cenedlaethol Eryri yn argymell y dylid rhoi caniata\u0302d cynllunio i ffordd osgoi Llanbedr, ger Harlech."}, {"text_idx": "#000003", "text": "Mae pobl leol wedi bod yn disgwyl ers blynyddoedd am ffordd osgoi, er bod gan rai bryderon am y cynllun."}, {"text_idx": "#000004", "text": "Fel arfer, mae tua 3,000 o gerbydau yn teithio trwy'r pentref yn ddyddiol, gyda'r rhif hwnnw'n cynyddu i 5,000 yn ystod mis Awst wrth i dwristiaid ymweld a\u0302'r ardal."}, {"text_idx": "#000006", "text": "Disgrifiad o\u2019r llun, Yn o\u0302l Morfudd Lloyd, mae \"tagfeydd\" hirfaith yn peri cryn dipyn o broblemau i deithwyr"}, {"text_idx": "#000007", "text": "Mae'r cyngor cymuned leol o blaid y cynlluniau, ond maent wedi galw am gylchfannau i gael eu cynnwys yn rhan o'r cynlluniau er mwyn ceisio atal damweiniau."}, {"text_idx": "#000008", "text": "Yn o\u0302l Morfudd Lloyd, clerc y cyngor cymuned, mae \"tagfeydd\" yn broblem aruthrol."}, {"text_idx": "#000010", "text": "Mae'r cyngor cymuned hefyd yn gobeithio y byddai ffordd osgoi yn denu mwy i'r ardal."}, {"text_idx": "#000011", "text": "Er nad ydynt bellach yn croesawi porth gofod i'r ardal, yn o\u0302l Ms Lloyd mae lle i ddatblygiadau llai - ond \"i'r rheiny ddod yma mae'n rhaid gwella'r ffordd\"."}, {"text_idx": "#000012", "text": "Serch hynny, mae'r cyngor cymuned wedi cyflwyno amod i'r cynllun, sef cyflwyno cylchfannau bob pen i'r pentref."}, {"text_idx": "#000015", "text": "Disgrifiad o\u2019r llun, Mae Bryn Williams yn dweud na fydd y ffordd osgoi'n amharu'n ormodol ar fusnesau'r pentref gan nad oes lle i barcio i ymwelwyr"}, {"text_idx": "#000016", "text": "Yn o\u0302l Bryn Williams, sy'n gweithio ym mhencadlys CCF yn Llanbedr, mae'r heol trwy'r pentref yn achosi nifer o broblemau amrywiol."}, {"text_idx": "#000017", "text": "\"Y broblem fwyaf yw'r bont a loris methu dw\u0302ad i fyny,\" meddai."}, {"text_idx": "#000018", "text": "\"Mae ceir wedi parcio yna ac mae'r loris yn methu troi fyny, ac wedyn mae'r ffordd yn cloi i fyny a dyw hi ddim yn bosib i neb symud yma. R'un fath efo bysus a phob dim.\""}, {"text_idx": "#000019", "text": "Yn ogystal, mae ceir yn parcio ar hyd y ffordd yn ychwanegu at y broblem."}, {"text_idx": "#000021", "text": "Mae Mr Williams hefyd yn dadlau yn erbyn busnesau sy'n honni bydd adeiladu ffordd osgoi yn effeithio'n negyddol ar economi'r ardal."}, {"text_idx": "#000022", "text": "\"Mae pobol yn dweud y byddai'n amharu ar y siopau a llefydd fela, ond does nunlle iddyn nhw barcio i stopio i fynd i'r siopau felly dio'm yn mynd i wneud dim gwahaniaeth,\" meddai."}, {"text_idx": "#000024", "text": "'Dryswch' am gais i godi fflatiau ar safle meddygfa"}, {"text_idx": "#000035", "text": "Ble nesa' i di\u0302m rygbi Cymru?"}]